Породицу Илеане Чуре задесила је велика трагедија почетком Другог светског рата. Године 1941. погинуо јој је отац Милутин, а наредне године изгубила је чак 16 чланова породице током мађарске Рације у јужној Бачкој. На Бадњи дан у Чуругу, одакле јој је отац пореклом, убијено је 14 чланова породице, а у Новосадској рацији, 23. јануара, мајка Надежда и тетка Љубица бачене су под дунавски лед на новосадској плажи Штранд. Тада једанаестогодишња Илеана преживела је сасвим случајно, захваљујући молбама мајке и тетке и чињеници да се мађарским војницима журило. Прву ноћ после трагедије провела је склупчана у зеленој фотељи која се данас такође налази у њеном легату у Музеју.